聞文潛舍人出試院約毅父考功尋春
作者：晁補之
朝代：宋

paragraphs: 上界官府多文書，我臞猶比山澤儒。
閒忙態異亡羊等，一月不見霜侵鬚。
雖無京兆白花瀝，還有太官青玉壺。
武安曾孫我外弟，聞君得人助君喜。
可能餠果饜兒童，不有杯槃到鄰里。
去年南歸飲王家，把盞猶見黄梅花。
城南尋春成歲事，忍不省顧隨泥沙。
世事何須還刺口，輕薄論交翻覆手。
自憐只似永州氓，歸喜蛇存視吾缶。